01/12/2022 | Administración LocalMunicipal
Valdoviño
Bases reguladoras das medidas de apoio ás familias e menores destinadas á adquisición dos agasallos de nadal do ano 2022

BASES REGULADORAS DAS MEDIDAS DE APOIO ÁS FAMILIAS E MENORES DESTINADAS Á ADQUISICIÓN DOS AGASALLOS DE NADAL DO ANO 2022 ARTIGO 1.- OBXECTO E FINALIDADE O obxecto da convocatoria é facer efectivo o principio de igualdade no exercicio dos dereitos da infancia e ao seu deleite normalizado como parte da comunidade e o seu fin é compensar a aquelas familias que polas súas condicións económicas teñan máis dificultades para afrontar os gastos derivados da compra dos agasallos de Nadal. Polo tanto, constitúe o obxecto das presentes bases, a regulación da convocatoria pública, por parte do Concello de Valdoviño, para a tramitación e concesión de subvencións destinadas a familias, para os gastos derivados da compra dos agasallos de Nadal. Trátase de promover unha política de benestar social que contribúa a paliar os efectos das diferenzas sociais, os riscos de exclusión social e que favoreza a integración dos nenos e nenas no sistema sociocomunitario e nunha convivencia normalizada no seo das súas familias. ARTIGO 2. RÉXIME XURÍDICO O marco normativo está constituído polas seguintes leis e disposicións legais que se nomean a continuación e polas súas normas de desenvolvemento, así como cantas outras normas legais ou regulamentarias, conteñan prescricións relativas ás subvencións ou sexan susceptibles de produciren efectos no devandito ámbito: ⁃ Lei 7/1985, do 2 e abril, reguladora das bases de réxime local e RD 2568/1986, de 28 de novembro polo que se aproba o Regulamento orgánico de funcionamento e réxime xurídico das entidades locais ⁃ Lei 5/1997, do 22 de xullo, de administración local de Galicia. ⁃ Lei 5/2014, de 27 de maio, de medidas urxentes derivadas da entrada en vigor da Lei 27/2013, de 27 de decembro, de racionalización e sostenibilidade da Administración Local. ⁃ Lei 38/2003, do 17 de novembro, xeral de subvencións xunto co RD 887/2006, do 21 de xullo, polo que se aproba o seu regulamento ⁃ Lei 9/2007, do 13 de xuño, de subvencións de Galicia ⁃ Lei 39/2015, de 1 de outubro, do procedemento administrativo común das administracións públicas. ⁃ Bases de execución do orzamento municipal do 2021. ⁃ Así mesmo, están sometidas ao réxime de minimis, regulado polo Regulamento (UE) 1407/2013, de 18 de decembro, da Comisión, relativo á aplicación dos artigos 107 e 108 do Tratado de Funcionamento da Unión Europea ás axudas de minimis (DOUE L352 de 24 de decembro de 2013). A xestión destas subvencións suxeitarase aos principios de publicidade, concorrencia, transparencia, obxectividade, igualdade e non discriminación, así como á eficacia no cumprimento de obxectivos e eficiencia na asignación e utilización dos recursos públicos. ARTIGO 3. FINANCIAMENTO A contía destinada a atender estas subvencións ascende a un importe total de 3525 €. O financiamento destas axudas efectuaranse con cargo aos orzamentos municipais do exercicio 2022 na aplicación orzamentaria: 2021.231.48000. No caso de que finalizado o prazo de solicitude se tiveran presentado un número de solicitudes para o que non foran dabondo as contías inicialmente consignadas, poderanse ampliar os créditos ata a cobertura do maior número delas posible. No caso de non ser posible a ampliación do crédito, procederase a realizar unha división proporcional entre as persoas solicitantes, se a cantidade final é aceptable e permite a realización do gasto obxecto da subvención. De non ser posible o reparto proporcional, seguirase un sistema de baremación que priorice ás rendas máis baixas e ás familias de especial consideración, segundo a Lei 3/2011, de 30 de xuño, de apoio á familia e á convivencia de Galicia. a) As familias numerosas. b) As familias monoparentais (para este efecto terase en conta que o/a menor dependa economicamente e en exclusiva da persoa gardadora, sen contribución económica do outro proxenitor). c) As familias con persoas maiores ao cargo. d) As familias con persoas con discapacidade ao cargo. e) As familias con persoas dependentes ao cargo. f) As familias acolledoras Estas familias terán prioridade. A continuación ordenaranse as restantes familias de menor a maior cantidade de ingresos na unidade familiar ata o límite do número de axudas que sexa posible adxudicar. ARTIGO 4. PROCEDEMENTO O procedemento de concesión das axudas será en réxime de concorrencia competitiva. a) Instrución e órgano instrutor O órgano competente para a instrución do procedemento, así como para a realización de cantas actuacións estime necesarias para a determinación, coñecemento e comprobación dos datos en virtude dos que debe pronunciarse a proposta de resolución, será o persoal técnico do Departamento de Servizos Sociais, ou persoa en quen delegue. O órgano instrutor, á vista do expediente e do informe da Comisión Avaliadora formulará a proposta de resolución provisional, na que expresará o cumprimento dos requisitos e a relación nominal dos/as solicitantes para a concesión das axudas. Na instrución fosen tidos en conta outros feitos ou datos distintos dos achegados polos/as interesados/as ou se non se achega toda a documentación requirida para solicitar estas axudas, concederase un prazo de dez días para que presenten as alegacións que estimen pertinentes e/ou a documentación requirida. Á vista das alegacións e/ou documentación presentadas, o órgano instrutor formulará a proposta de resolución definitiva. De non presentarse alegacións, ou no caso de que este trámite non fose necesario con arranxo ao parágrafo anterior, a proposta de resolución provisional terá automaticamente o carácter de proposta de resolución definitiva. b) Comisión avaliadora A Comisión Avaliadora estará composta pola concelleira de Servizos Sociais, e persoal técnico dos departamentos de Secretaría, Servizos económicos e Servizos Sociais. A Comisión Avaliadora elevará a proposta de concesión ao Alcalde-Presidente a través do órgano instrutor na que se concretará individualmente para cada beneficiario/a o resultado da avaliación realizada. c) Resolución O órgano competente para a concesión das axudas será a Xunta de Goberno Local, previo informe da Intervención municipal. O acordo de concesión ou denegación será motivado, quedando constancia no expediente dos fundamentos da resolución que se adopte. As axudas concedidas publicaranse no Taboleiro de Anuncios do Concello e na web municipal. A modificación de calquera das circunstancias que se tiveran en conta para a concesión das mesmas, que deberá ser posta en coñecemento do Concello, poderá dar lugar á modificación da resolución. ARTIGO 5. LIÑAS SUBVENCIONABLES 1.1. Xogos e xoguetes (0- 18 anos): xoguetes, libros, xogos educativos ou de mesa, libros, quebracabezas, e/ou material musical ou deportivo, ou calquera que se corresponda coa idade do/a menor ao que vai dirixida a axuda e nos termos establecidos nas presentes bases.1.2. Aparatos tecnolóxicos e roupa (13-18 anos): roupa, uniformes deportivos, aparatos tecnolóxicos como reloxos, videoxogos, teléfonos, que sexan axeitados para esa franxa de idade. ARTIGO 6. PERSOAS BENEFICIARIAS 6.1 Persoas beneficiarias Poderán solicitar esta subvención, as persoas físicas pai, nai, titor/a ou familias con acollemento (permanente ou preadoptivo) de un/unha ou varios menores, coas características requiridas nas diferentes liñas subvencionadas.6.2 Requisitos das persoas beneficiarias · Ter fillos ou fillas menores de idade e que a unidade familiar estea empadroada no Concello de Valdoviño. · Estar ó día no pago das obrigas tributarias co Concello de Valdoviño, coa Axencia Estatal de Administración Tributaria, coa Seguridade Social e coa Facenda da Comunidade Autónoma. · Cumprir os requisitos establecidos no artigo 13 da Lei 38/2003 do 17 de novembro, xeral de subvencións. · Non superar os ingresos que establece o baremo económico do artigo 6. · Contar coa condición de familia en situación especial. (Terán a consideración de casos especiais aqueles que, por razón de necesidade, precariedade ou urxencia, se atopen nunha situación de risco e/ou desprotección, sendo necesario nestes casos un informe da traballadora social ou da educadora familiar do Concello, co visto e prace da Concelleira de Servizos Sociais.) 6.3. Contía das axudas As contías das subvencións quedarán fixadas de acordo co seguinte baremo: 6.4. Obrigas das persoas beneficiarias As persoas beneficiarias terán as seguintes obrigas ante o Concello de Valdoviño: a) Cumprir a actividade obxecto da subvención, é dicir, realizar o gasto nos conceptos sinalados no artigo 5. b) Acreditar o cumprimento da finalidade da subvención, coa presentación do xustificante dos artigos mercados. Os xustificantes deberán ser facturas e estar expedidas ao nome da nai/pai, titor/a ou persoa responsable, e/ou os conceptos deberán aparecer suficientemente claros e descritos para a adecuada verificación da correspondencia cos conceptos subvencionables detallados no punto 2 das bases reguladoras. c) Someterse ás actuacións de comprobación e control financeiro do Concello de Valdoviño. e) Cumprir con calquera outra obriga disposta no artigo 14 da Lei xeral de subvencións. O incumprimento dalgunha destas obrigas poderase resolver co aboamento da subvención 6.5 Criterios de valoración económica *Terase en conta o límite máximo de cada fila (segundo nº membros) para o cumprimento do requisito económico.6.5.1. Consideracións da unidade familiar A efectos destas axudas, considérase unidade familiar a formada polo pai, nai, titor/a ou persoa encargada da garda e protección da/o menor, así como os fillos e fillas, tendo tamén esta consideración os fillos/fillas aportados á unidade familiar por algún membro da parella e que consten empadroados nese domicilio. Tamén se considerará como membros da unidade familiar as parellas do pai, nai, titor/a do neno/a, sempre que convivan no domicilio familiar. A estes efectos, considérase o domicilio familiar das nenas ou nenos beneficiarios o que figura no padrón de habitantes.6.5.2. Renda familiar Para calcular os ingresos totais, teranse en conta todos os ingresos dos membros da unidade familiar. Para a comprobación da renda terase en conta o último exercicio fiscal dispoñible. A renda anual da unidade familiar será a suma do establecido na base impoñible xeral e do aforro que consten na/s correspondente/s declaración/s do IRPF do último exercicio presentado. Nos casos en que non exista obriga de presentar declaración do IRPF, tomaranse os datos reflectidos no certificado de renda emitido pola AEAT. No caso de que algún dos fillos/as teña recoñecido un grado de discapacidade superior ó 33% e sexa economicamente dependente dos seus proxenitores computará como dous membros.6.6 Solicitude e documentación necesaria As solicitudes formularanse mediante instancia subscrita pola persoa interesada (pai/nai/titor/a legal) segundo o modelo específico para iso (ANEXO I). A presentación de dita solicitude comportará a autorización ao órgano xestor para a comprobación dos datos que constan na mesma ante os organismos ou entidades correspondentes. Para as familias que solicitaron anteriormente as axudas para as medidas de apoio ás familias e menores para material escolar e transporte, só terán que presentar a documentación que sufrira modificacións. No caso de non ter solicitado previamente esta axuda, cada solicitude deberá ir cuberta na súa totalidade e acompañada da seguinte documentación: 1. Solicitude da axuda 2. Fotocopia do DNI dos membros da unidade familiar maiores de idade.3. Fotocopia do libro de familia.4. Xustificantes de ingresos dos membros da unidade familiar do ano 2021 (declaración da renda de todos os membros se non é conxunta ou certificado de datos fiscais emitido pola Axencia Tributaria 5. Copia acreditativa de discapacidade /dependencia dalgún membro da unidade familiar 6. Declaración responsable de cumprir cos requisitos establecidos no artigo 13 da Lei 38/2003, do 17 de Novembro, Xeral de Subvencións (Asinar na solicitude). 6.7 Lugar e prazo de presentación de solicitudes As solicitudes e a documentación requirida presentaranse no Rexistro Xeral da Casa do Concello de Valdoviño de luns a venres en horario de 9:00 a 14:00 horas, ou a través das formas establecidas no artigo 16.4 da Lei 39/2015, de 30 de outubro, do Procedemento Administrativo Común das Administracións Públicas. O prazo de presentación de solicitudes será de 5 días hábiles desde o día seguinte á súa publicación no Boletín Oficial da Provincia.6.8 Documentación para a xustificación A xustificación da axuda farase coa presentación no Rexistro xeral do Concello dos seguintes documentos: · Solicitude de xustificación (ANEXO II) · Acreditación da realización do gasto, coas correspondentes FACTURAS nas que figuren os conceptos. As facturas corresponderán aos gastos realizados como máximo ata o día 31 de decembro. As facturas deberán poñer “pagado”, no caso de ser pagada ao contado, ou presentar o xustificante do pago por tarxeta. · Número de conta bancaria, do pai/nai ou titor/a do alumno/a para o que se solicita a axuda a través do certificado bancario, da presentación da cartilla do banco ou declaración xurada de ter presentado anteriormente o certificado e obrar en poder da administración.6.9. Prazo de xustificación do gasto O prazo de presentación no Rexistro xeral dos documentos xustificativos será entre o 10 e o 20 de xaneiro de 2023. De non presentar a xustificación dentro do prazo establecido nestas bases, ou non xustificar de forma motivada e por escrito dentro do mesmo prazo, entenderase que desiste da súa solicitude.6.10 Pagamento das axudas O pagamento destas axudas realizarase dunha soa vez mediante transferencia bancaria á conta da persoa solicitante da axuda, previa presentación das facturas orixinais do gasto realizado. Nos casos especiais, e tendo en conta a situación social da familia subvencionada, o pagamento da axuda farase coa autorización por escrito da persoa beneficiaria, a través da cesión do dereito de cobro, e aboarase directamente ó establecemento subministrador dos produtos comprados. En todos os casos, as facturas deberán expedirse a favor do beneficiario da axuda. ARTIGO 7. INCUMPRIMENTOS DAS OBRIGAS POR PARTE DAS PERSOAS BENEFICIARIAS DAS AXUDAS Se os/as beneficiarios/as das axudas, non cumprisen coas obrigas establecidas nestas bases, terían que aboar a subvención percibida, ao igual que terían que aboar a cantidade da subvención no suposto que se producisen modificacións na súa situación durante o período de solicitude de axudas que determinasen que non cumpren os requisitos para ser beneficiarios/as de subvencións. ARTIGO 8. DISPOSICIÓN ADICIONAL Para o non previsto nesta convocatoria, será de aplicación o disposto na Lei 9/2007 de 13 de xuño de Galicia, xeral de subvencións ARTIGO 9. CONFIDENCIALIDADE Segundo o disposto Lei Orgánica 3/2018, de 5 de decembro, de Protección de Datos Persoais e garantía dos dereitos dixitais e no artigo 6.3. f da Lei 13/2008, de servizos sociais de Galicia, garantiráselle ás persoas usuarias dos servizos sociais o dereito “ á confidencialidade, ao sixilo e ao respecto con relación aos seus datos persoais e coa súa información que sexa coñecida polos servizos sociais en razón da súa intervención profesional.”. ARTIGO 10. PUBLICIDADE O concello de Valdoviño dará publicidade da presente convocatoria e bases no taboleiro da Casa do Concello, na web municipal e no Boletín Oficial da Provincia. En Valdoviño, a 30 de novembro do 2022, O Alcalde, Alberto González Fernández.